作者:姚合
標題:寄狄拾遺，時為魏州從事
內容:少在兵馬間，長還系戎職。雞飛不得遠，豈要生羽翼。三年城中游，與君最相識。應知我中腸，不苟念衣食。主人樹勳名，欲滅天下賊。愚雖乏智謀，願陳一伕力。人生須氣健，饑凍縛不得。睡當一席寬，覺乃千里窄。古人不懼死，所懼死無益。至交不可合，一合難離坼。君嘗相勸勉，苦語毒胸臆。百年心知同，誰限河南北。